**Vejledning for udlån af lokaler til migrantmenigheder**

Folkekirkens sogne oplever et stigende behov fra migrantmenigheder for lån af lokaler. Dette behov gælder både for fejring af gudstjenester og for menighedsaktiviteter i løbet af ugen. Denne vejledning gennemgår en række punkter omkring de praktiske foranstaltninger, love og regler og samarbejdsmuligheder, som det er godt at være opmærksom på, hvis man overvejer at udlåne lokaler til en migrantmenighed.

**Information og gode tips**

**Fokus på relationer**

* Mange migrantmenigheder værdsætter sociale relationer højt. Tillid og tæt kontakt er derfor afgørende for et succesfuldt samarbejde.
* Vi anbefaler, at man ikke blot betragter udlån af lokale til en migrantmenighed som en praktisk foranstaltning men også ser det at kunne dele bygning med en migrantmenighed som en potentiel platform for mellemkirkelige relationer og samarbejder (se evt. mere i [denne engelske rapport med erfaringer og anbefalinger](https://www.churchofengland.org/sites/default/files/2020-12/ethnic-minority-congregations-report-2020.pdf)).
* Som præst og menighedsråd er det en god ide at investere aktivt i relationen til ledelsen af migrantmenigheden og fx mødes jævnligt over en kop kaffe e.l.
* Det er en god ide at vise interesse ved lejlighedsvist at besøge migrantmenigheden til en gudstjeneste. Overvej også at invitere migrantmenigheden til at deltage og evt. medvirke i en gudstjeneste eller anden menighedsaktivitet i sognet.
* Med tiden, når I kender hinanden lidt bedre, kan I overveje at arrangere fælles sociale aktiviteter eller gudstjenester.

**Love og regler omkring udlån**

* Lovgrundlaget for at stille kirken til rådighed for kristne trossamfund uden for folkekirken findes i [”Lov om bestyrelse og brug af folkekirkens kirker, mm”](https://www.retsinformation.dk/eli/lta/2014/330).
* Det er menighedsrådet, som træffer beslutning om at stille kirken til rådighed for kristne trossamfund uden for folkekirken, men det kræver biskoppens tilladelse (jf. §13).
* Folkekirkens biskopper besluttede på deres møde den 24. oktober 2012 at udsende en [stående tilladelse for de trossamfund, som er organiseret under Danske Kirkers Råd](https://www.interchurch.dk/_Resources/Persistent/b/0/5/4/b0547732b605724e3b0d071dfd23decc5ded4a7a/121210%20St%C3%A5ende%20tillladelse%20fra%20biskopperne.pdf), så et menighedsråd kan stille kirken til rådighed uden først at søge tilladelse hos biskoppen. Forhåndsgodkendelsen blev genbehandlet på biskoppernes møde den 30. april - 3. maj 2024 (se [pkt. 25 i referatet](https://www.folkekirken.dk/om-folkekirken/hvem-arbejder-i-kirken/biskoppen/bispemoede) fra bispemødet). Bemærk, at biskoppen stadig skal orienteres om udlånet med angivelse af, hvilket kirkesamfund, der er tale om, samt til hvilket formål kirken er udlånt.
* Menighedsrådet kan selv træffe beslutning om udlån af øvrige menighedslokaler.

**Forskelle i teologi og kirketradition**

* Migrantmenigheder kan have forskellige teologiske baggrunde. Det er vigtigt at kunne rumme teologiske forskelle og afklare, hvad ens egne teologiske grænser er for udlån til migrantmenigheder.
* Udlån af lokaler til en migrantmenighed er også en mulighed for at fortælle om og forklare vores danske kirketradition for migranter. Relationer giver nye perspektiver og har potentiale til at flytte holdninger – begge veje rundt.
* Diskuter teologiske forskelle åbent og respektfuldt og afklar, hvordan eventuelle konflikter kan håndteres.

**Indgåelse af aftale om udlån af lokale**

**Afklar migrantmenighedens behov**

Afklar migrantmenighedens behov til lokalerne. Det følgende er nogle af de typiske spørgsmål, der opstår:

* Er der tale om udlån af kirkerummet eller et menighedslokale?
* Hvor ofte skal de bruge lokalerne, og hvilke ugedage og tidspunkter er der tale om?
* Hvor mange er de i menigheden? Hvor stort skal lokalet være?
* Er der også behov for tilstødende lokaler til børnekirke, undervisning, møder, samvær med fællesspisning/kirkekaffe, osv.?
* Er der behov for køkken? Og skal det være til at lave mad, eller er et tekøkken tilstrækkeligt?
* Er der behov for opbevaringsplads til menighedens ting?
* Er der brug for adgang til musikinstrumenter eller teknisk udstyr?
* Andre faciliteter, som der er brug for?

**Første møde: Lær hinanden at kende**

* Hold første møde som et fysisk møde. Her diskuteres både migrantmenighedens behov og de praktiske foranstaltninger, og der skabes en social relation.
* Beskriv hvordan processen er hos jer frem mod en endelig beslutning. Nogle migrantmenigheder har kortere vej til beslutninger, og præsten har ofte en mere central rolle. Forklar menighedsrådets, præstens og biskoppens rolle i vores tradition.
* Tal om evt. hensigter og ønsker til relationen og til samarbejde fremover, fx om I er åbne for på et senere tidspunkt, når I har lært hinanden at kende, at holde fællesarrangementer eller invitere hinanden på besøg i menighederne.
* Udpeg hver især én primær kontakt, så alle ved, hvem der repræsenterer den anden part. Vedkommende kan så inddrage flere, hvis det er nødvendigt.

**Kontrakt**

* Indgå altid en skriftlig kontrakt. Mundtlige aftaler kan føre til misforståelser. Skriftliggør alle aftaler i en klar kontrakt. Sørg for at begge parter underskriver kontrakten og får en kopi.
* Sørg for at beskrive vilkår for afvigelser til normen, fx tidsfrister for varsler, hvis sognet lejlighedsvist selv skal bruge lokalet, eller hvis migrantmenigheden har særarrangementer og ønsker udvidet brug af lokaler.
* Hvis I har brug for det, så kan det overvejes at indføre en prøveperiode, inden der laves en permanent aftale.
* Udlån kan tidsbegrænses med mulighed for fornyelse. Men giv migrantmenigheden en rimelig tidsperiode for at sikre stabilitet. Fastlæg klare retningslinjer for fornyelse af aftalen og opsigelse af udlånet.
* Se et forslag til kontrakt på Folkekirkens Migrantsamarbejdes hjemmeside.

**Brug af lokalerne**

* Aftal hvilke tidsrum migrantmenigheden har adgang til lokalerne, og om der er mulighed for lån uden for de aftalte tidspunkter. Lav en detaljeret tidsplan og sørg for, at den er synlig og tilgængelig for begge parter.
* Indgå en klar aftale om, hvilket brug lokalerne stilles til rådighed for. Hvis kirkerummet skal bruges til gudstjenester, skal det afklares, om det også kan bruges til andre aktiviteter som fx fællesspisning eller kulturelle arrangementer. Formuler klare retningslinjer for, hvad der er tilladt og ikke tilladt.
* Lav aftaler om udlevering af og depositum for nøgler.

**Forsikring og ansvar**

* Afklar ansvarsforhold i tilfælde af skader på bygninger eller inventar under brug af lokalerne. Undersøg, om der er behov for ekstra forsikring, og hvem der skal dække eventuelle omkostninger ved skader.

**Opbevaring**

* Afklar om migrantmenigheden kan opbevare deres ejendele i kirken, og hvornår de har adgang til dem. Sørg for, at der er sikre opbevaringsmuligheder, og lav klare aftaler om, hvilke ejendele, der kan opbevares.

**Rengøring**

* Dette er ofte et centralt stridspunkt – standarder for rengøring, vedligehold og omgang med inventar kan være meget kulturelt betinget.
* Vær derfor tydelig omkring forventninger til rengøring. Generelt er det nemmere at stramme op omkring standarden fra starten, end at blive nødt til at gøre det senere i forløbet.
* Beskriv klart, hvordan oprydning og rengøring skal foretages. Lav en rengøringsliste, og overvej at gennemgå rengøringen sammen med migrantmenigheden, inkl. hvilke rengøringsmidler der skal bruges til hvad.
* Overvej, om rengøringen skal foretages af et professionelt rengøringsfirma, som migrantmenigheden betaler for, så kirketjenerne ikke belastes ekstra.

**Røgelse og levende lys**

* Nogle migrantmenigheder fra især ortodokse eller katolske traditioner vil gerne bruge røgelse. Afklar med dem, om det er muligt, og i så fald hvilke rammer der er for det. Planlæg evt. også tidsrummet for udlån, så der er god tid til udluftning, inden lokalet skal bruges til sognets egne gudstjenester og aktiviteter.
* Nogle migrantmenigheder fra især ortodokse eller katolske traditioner vil gerne bruge levende lys. Afklar med dem om det er muligt, og i så fald rammerne for det. Stearin på kirkegulvet er de fleste kirketjeners mareridt!

**Larm**

* Nogle migrantmenigheder har en mere højlydt omgangstone end etnisk danske menigheder. Fastlæg niveauet for larm og musik for at undgå forstyrrelse af naboer og andre brugere af kirken. Lav en aftale om, hvilke tidspunkter der må spilles musik, og hvilket lydniveau, der er acceptabelt.

**Evt. husleje**

* Migrantmenigheder har ofte få ressourcer. Folkekirken er langt mere privilegeret og har som den etablerede kirke i Danmark et medansvar for, at andre kristne har gode vilkår. Overvej derfor at fastsætte husleje så lavt som muligt, evt. blot som et symbolsk beløb eller så det blot dækker udgifter til rengøringsfirma.
* Hvis der fastsættes en leje, indgå en klar aftale om, hvornår lejen skal betales.
* Især for mindrebemidlede menigheder kan I overveje alternative former for betaling såsom frivilligt arbejde eller bidrag til fælles arrangementer.

**Opfølgningsmøder**

* Hold faste opfølgningsmøder for at tage eventuelle uenigheder i opløbet. I starten er det en god ide med månedlige møder. Lav en fast mødeplan og sørg for, at begge parter deltager aktivt.
* Husk at det er bedre med tydelighed og at tage evt. uoverensstemmelser i opløbet, end at skulle reparere på ting bagefter.

**Opsigelse af lejemål**

* Beskriv en klar procedure for opsigelse, herunder opsigelsesperiode. Opsigelser skal altid fremsendes skriftligt med kvittering for modtagelsen.
* Overvej mulighed for advarsler i forbindelse med opsigelse eller ophævelse af en aftale.

**Orientering og inddragelse**

* Afklar om udlånet påvirker andre ansatte, som fx kirketjeneres planlægning af rengøring eller organisters øvetid i kirken. Indgå klare aftaler, hvis udlånet påvirker deres arbejde. Sørg for at alle involverede parter er informeret om deres opgaver og ansvar.
* Beslutning om udlån af kirkerummet er menighedsrådets ansvar, så sørg for at beslutningen træffes på det rigtige niveau.
* Husk at orientere biskoppen (medlemmer af Danske Kirkers Råd) eller ansøge biskoppen om tilladelse (øvrige kirkesamfund).
* Folkekirkens Migrantsamarbejde driver hjemmesiden [www.migrantmenigheder.dk](http://www.migrantmenigheder.dk), hvor vi forsøger at kortlægge migrantmenigheder i Danmark. Vi vil sætte stor pris på at blive orienteret, hvis I indgår en ny aftale om stille lokaler til rådighed for en migrantmenighed, eller hvis der sker ændringer i oplysningerne for migrantmenigheden.

**Her kan du få hjælp**

Du er altid velkommen til at kontakte os i Folkekirkens Migrantsamarbejde, hvis du har uddybende spørgsmål, brug for rådgivning i processen eller ønsker mere baggrundsinformation om en given migrantmenighed, som I har fået forespørgsel fra. Folkekirkens Migrantsamarbejde er en arbejdsgren under Folkekirkens mellemkirkelige Råd. Find os på [www.migrantsamarbejde.dk](http://www.migrantsamarbejde.dk) eller skriv til os på [interchurch@interchurch.dk](mailto:interchurch@interchurch.dk).

På Folkekirkens Migrantsamarbejdes hjemmeside har vi lavet en inspirationsside, hvor vi har samlet viden, inspiration og materialer om migrantmenigheder. Se inspirationssiden her: [Migrantmenigheder | interchurch.dk](https://www.interchurch.dk/migrantsamarbejde/viden-og-inspiration/inspiration/migrantmenigheder)